DCCรุกเจาะตลาดRCI
ผลิตกระเบื้องบุผนังเพิ่มดันมาร์จินสรุปซื้อบริษัทอิตาลี-ลงทุนเองปีหน้า
9 ส.ค. 2554

ผลิตกระเบื้องบุผนังเพิ่มดันมาร์จินสรุปซื้อบริษัทอิตาลี-ลงทุนเองปีหน้า
ไดนาสตี้รุกกระเบื้องบุผนัง ฟันมาร์จินกว่า 51% อาศัยจังหวะ RCI กำลังจัดบ้านรับเจ้าของใหม่ 
นายมารุต แสงศาสตรา ผู้อำนวยการฝ่ายเทคโนโลยีสารสนเทศและนักลงทุนสัมพันธ์ บริษัท ไดนาสตี้เซรามิค (DCC) เปิดเผยว่า บริษัทกำลังรุกขยายเตาผลิตกระเบื้องบุผนังเพิ่มอีก 3 เตา เพื่อเพิ่มรายได้จากสัดส่วน 11% ของรายได้รวมในปัจจุบันเป็น 13-14% ของรายได้ในปีนี้และ 15-16% ของรายได้ในปีหน้า 
“กระเบื้องบุผนังและกระเบื้องขนาดใหญ่นับว่าให้อัตรากำไรขั้นต้น (มาร์จิน) สูงถึง 5358% เราพยายามเพิ่มสัดส่วนกระเบื้องเหล่านี้ให้เพิ่มขึ้นจากปัจจุบันที่มีสัดส่วนรวมกันประมาณ 40% ของรายได้”
อย่างไรก็ตาม ขณะนี้อยู่ระหว่างการศึกษาที่จะซื้อโรงงานอิตาลีที่อยู่ใกล้โรงงานของบริษัทสำหรับการผลิตเพิ่มในปีหน้า หรือหากศึกษาแล้วคิดว่าไม่คุ้มทุนจะสร้างเตาผลิตเอง
ล่าสุด บริษัทได้เพิ่มการผลิตกระเบื้อง 1 เตาในเดือน ส.ค. ทำให้การผลิตเพิ่มเป็น 58 ล้านตารางเมตรต่อปี และหากเพิ่มอีก 1 เตาในเดือน พ.ย. จะทำให้การผลิตเพิ่มเป็น 61 ล้านตารางเมตรต่อปี และคาดว่าจะเพิ่มอีก 1 เตาในปี 2555
สำหรับปีนี้และปีหน้า คาดว่ารายได้จะเติบโต 10% ตามเป้าหมายในอัตรากำไรขั้นต้น 46% และ 45% ตามลำดับ
ทั้งปี 2554 คาดว่าจะมีกำลังการผลิต 58.6 ตารางเมตร ราคากระเบื้องปัจจุบันอยู่ที่ 129 บาทต่อตารางเมตร สิ้นปีจะเพิ่มเป็น 131 บาท และปี 2555 อยู่ที่ 133 บาท 
ครึ่งปีแรก DCC มีกำไรสุทธิ 700 ล้านบาท เพิ่มขึ้นเพียง 3.39% และรายได้เติบโต 7-8% เพราะเผชิญภาวะน้ำท่วม แต่สถานการณ์เริ่มดีขึ้นคาดว่าครึ่งปีหลังรายได้จะเติบโต 16-17% ที่จะทำให้รายได้ทั้งปีเป็นไปตามเป้าหมายที่เติบโตมากกว่ากลุ่มที่เพิ่มขึ้น 5-7% เนื่องจากการรุกเข้าไปชิงส่วนแบ่งตลาดของผู้ประกอบการรายอื่นโดยคู่แข่งที่สำคัญ คือกลุ่มปูนซิเมนต์ไทย และมีคู่แข่งที่เป็นผู้ผลิตกระเบื้องบุผนังคือ บริษัท โรแยล ซีรามิค อุตสาหกรรม (RCI) ที่กำลังอยู่ในขั้นตอนถูกซื้อกิจการ 
ด้านนโยบาย DCC ในช่วง 8 ปีข้างหน้า จะเพิ่มสาขาจาก 210 สาขาเป็น 350 สาขา จนกว่าในประเทศจะอิ่มตัว จากปัจจุบันมีสาขาครบทุกจังหวัดแล้วและมีเอเยนต์เพียงเล็กน้อย หลังจากนั้นจะออกไปตั้งบริษัทย่อยในฟิลิปปินส์และมาเลเซีย ที่ปัจจุบันมีเอเยนต์อยู่แล้ว
นายเอนก วาสนาสมปอง กรรมการผู้จัดการ สายการปฏิบัติการ RCI แจ้งตลาดหลักทรัพย์ว่า การเข้าซื้อหุ้นของบริษัท วีเอสเอสแอล เอ็นเตอร์ไพรส์ ได้แต่งตั้งที่ปรึกษาทางการเงินแล้ว และจะได้ข้อสรุปเรื่องราคาเสนอซื้อภายหลังการประชุมวิสามัญผู้ถือหุ้นครั้งที่ 1/2554 ในวันที่ 11 ส.ค. 2554